06afd2aa001c58e35fec337a7478b176
Πώς είναι η ομάδα δεξιοτήτων;
mitella.gr
2021.17
Οι ομάδες δεξιοτήτων τείνουν να είναι πολύ δομημένες. Τυπικά ξεκινούν με μια ανασκόπηση του τι ειπώθηκε την προηγούμενη εβδομάδα και έπειτα γίνεται ανασκόπηση των εργασιών για το σπίτι που έφερε το κάθε μέλος. Στη συνέχεια παρουσιάζεται το καινούργιο υλικό και έπειτα μπορεί να γίνει μια ομαδική δραστηριότητα ή μια συζήτηση σε βάθος σχετικά με τις δεξιότητες και το υλικό που παρουσιάστηκε. Τέλος ορίζονται οι εργασίες για τη συνάντηση της επόμενης εβδομάδας.



0ccf2c8531598aca3d928f03c83bef18
Ποιες είναι οι διαφορές της εκπαιδευτικής ομάδας από την ομάδα θεραπείας;
mitella.gr
2021.17
Η ομάδα εκπαιδεύεται στις δεξιότητες ακριβώς όπως παρακολουθεί κανείς ένα σεμινάριο ή ένα μάθημα. Αντίθετα η ομαδική θεραπεία βασίζεται στην έκφραση σκέψεων και συναισθημάτων. Στις ομάδες δεξιοτήτων, παρόλο που οι συμμετέχοντες μοιράζονται ορισμένες προσωπικές πληροφορίες, δεν επεξεργάζονται τα ατομικά προβλήματα, ούτε συζητούν εκτενώς γι’ αυτά. Όλα αυτά μπορούν να γίνουν στην ατομική θεραπεία. Πρωταρχικός στόχος της ομάδας είναι η εκμάθηση και εκπαίδευση σε συγκεκριμένες δεξιότητες.


Κάποιες φορές οι εκπαιδευτικές συναντήσεις μπορεί να προκαλούν στους συμμετέχοντες έντονα συναισθήματα και παρότι τα προσωπικά συναισθήματα του κάθε ατόμου είναι απολύτως δικαιολογημένα και πολύ σημαντικά, δεν αποτελούν το αντικείμενο στο οποίο εστιάζει η εκπαίδευση δεξιοτήτων. Γι’ αυτό, άλλωστε, είναι τόσο σημαντικό να έχει κανείς και ατομική θεραπεία παράλληλα με την εκπαίδευση σε δεξιότητες, καθώς σε εκείνον ακριβώς τον χώρο θα μπορέσει εκφράσει περισσότερα συναισθήματα και σκέψεις και να τα διερευνήσει.



d348b5cb0c3be998ffa6347f665e6ffd
Μπορώ να μπω στην ομάδα δεξιοτήτων και να κρατήσω τον ατομικό μου θεραπευτή που δεν είναι Διαλεκτικής Συμπεριφορικής κατεύθυνσης;
mitella.gr
2021.17
Αν ο ατομικός θεραπευτής δεν είναι Διαλεκτικής Συμπεριφορικής κατεύθυνσης και δεν έχει την απαραίτητη εκπαίδευση σε αυτό το μοντέλο θεραπείας, δεν συνιστάται η παρακολούθηση ομάδας δεξιοτήτων, καθώς δεν αξιοποιούνται και δεν πληρούνται όλες οι απαραίτητες προϋποθέσεις για την αποτελεσματικότητα του μοντέλου της Διαλεκτικής Συμπεριφορικής Θεραπείας.



80dcb042fa4f00eb3ae22252522d68eb
Αν κάνω μόνο την εκπαίδευση δεξιοτήτων, χωρίς να κάνω ατομική θεραπεία, θα βοηθηθώ;
mitella.gr
2021.17
Πολύ πιθανό, αλλά τα αποτελέσματα θα είναι περιορισμένα, καθώς η ατομική θεραπεία έρχεται να συμπληρώσει τα όσα μαθαίνει ο ενδιαφερόμενος στην ομάδα δεξιοτήτων. Η ατομική θεραπεία διαφέρει σε μεγάλο βαθμό και έχει εντελώς διαφορετικούς στόχους από την εκπαίδευση δεξιοτήτων.


Άλλωστε στη μία περίπτωση πρόκειται για εκπαίδευση και στην άλλη για θεραπεία. Στη μία περίπτωση μιλάμε για ένα πρόγραμμα που περιλαμβάνει πλήθος ανθρώπων και στην άλλη για κάτι που γίνεται εξατομικευμένα για τον καθένα και αφορά τις δικές του προσωπικές ανάγκες.



a2fc6e69e761d0d4f585fc14fa5e348b
Πόσο χρόνο θα πάρει για να μάθω να χρησιμοποιώ τις δεξιότητες;
mitella.gr
2021.17
Το κάθε άτομο έχει τους δικούς του ρυθμούς μάθησης και εξασκείται σε διαφορετικό βαθμό ανάλογα με το πόση προσπάθεια καταβάλλει. Συνεπώς τα αποτελέσματα είναι μεγαλύτερα για όσους αναλαμβάνουν την προσωπική ευθύνη να εξασκούνται στις δεξιότητες και να δίνουν το «παρών» στις συναντήσεις. Μετά το ένα έτος εκπαίδευσης οι πιθανότητες να γνωρίζει κανείς καλά τις δεξιότητες και να μπορεί να τις χρησιμοποιεί με επιτυχία στις κατάλληλες συνθήκες είναι σημαντικές. Κρίνεται απαραίτητο να συνεχιστεί η εξάσκηση σε βάθος χρόνου, προκειμένου να γίνουν οι νέες συμπεριφορές αναπόσπαστο μέρος της καθημερινότητας.



1b1420b5e75446a6b765badaafa835ed
Γιατί έχει αυτή τη χρονική διάρκεια η ομάδα;
mitella.gr
2021.17
Η ομάδα εκπαίδευσης δεξιοτήτων είναι αγώνας αντοχής, όχι ταχύτητας. Η αλλαγή συμπεριφοράς απαιτεί πολύ χρόνο και υπομονή. Αν αναλογιστεί κανείς τα χρόνια που χρειάστηκε για να μάθει τις συμπεριφορές που έχει τώρα, θα καταλάβει γιατί απαιτείται τόση επένδυση χρόνου στις δεξιότητες. Συνήθως μετά το πέρας των πρώτων έξι μηνών αρχίζουν να παρατηρούνται οι πρώτες θεραπευτικές αλλαγές. Οι περισσότερες έρευνες στη ΔΣΘ φανερώνουν πως χρειάζεται τουλάχιστον ένα έτος εκπαίδευσης και ατομικής θεραπείας για να αρχίσει να μορφοποιείται η αλλαγή.



ce1dba06d8693a9cd502998d02213930
Πόση δουλειά θα έχω για το σπίτι πριν από κάθε συνάντηση της ομάδας δεξιοτήτων;
mitella.gr
2021.17
Κάθε εβδομάδα ζητείται από τον θεραπευόμενο να ετοιμάζει μία μικρή εργασία για την ομάδα δεξιοτήτων. Συνήθως αυτό περιλαμβάνει την εξάσκηση μίας δεξιότητας και τη συμπλήρωση ενός σύντομου φυλλαδίου. Πέραν αυτού θα πρέπει να συμπληρώνει την καθημερινή κάρτα ημερολογίου δεξιοτήτων που χρησιμοποιείται και στην ατομική θεραπεία.



981417cee7a1cc5e1bcc78dc3dfd9a43
Τι είναι η κάρτα ημερολογίου δεξιοτήτων;
mitella.gr
2021.17
Η κάρτα ημερολογίου είναι ένα πολύ χρήσιμο εργαλείο που χρησιμοποιείται στην εκπαίδευση δεξιοτήτων, αλλά και στην ατομική θεραπεία στη ΔΣΘ, προκειμένου να βοηθηθούν τα άτομα και οι θεραπευτές τους να έχουν μία εικόνα σχετικά με τις δεξιότητες που εξασκήθηκαν κάθε ημέρα της εβδομάδας, αλλά και τα συναισθήματα, τις συμπεριφορές, τις παρορμήσεις και τα γεγονότα που ενεργοποίησαν τις συγκεκριμένες συμπεριφορές.


Μέσα από το εργαλείο αυτό, οι θεραπευτές μπορούν να βρίσκονται πιο κοντά στις ιδιαίτερες ατομικές θεραπευτικές και εκπαιδευτικές ανάγκες καθενός, αλλά και οι ίδιοι οι ενδιαφερόμενοι μπορούν να οργανώσουν καλύτερα την αλλαγή των συμπεριφορών που τους απασχολούν και να εντοπίσουν πιθανές ελλείψεις στις δεξιότητές τους.



2b80db3a5aaff002c5e76dcdc4955d17
Μπορώ να μπω στην ομάδα αν έχει ήδη ξεκινήσει;
mitella.gr
2021.17
Ναι. Σε συγκεκριμένες χρονικές περιόδους του κύκλου της ομαδικής εκπαίδευσης μπορούν να μπουν νέα μέλη.



46d1be7a4c83c7fcb57c0609ba3de19a
Τι γίνεται αν χρειαστεί να λείψω σε κάποιες ατομικές συνεδρίες ή συναντήσεις της ομάδας;
mitella.gr
2021.17
Μετά από τέσσερις συνεχόμενες απουσίες, είτε στην ομάδα είτε στην ατομική θεραπεία, δεν μπορεί πλέον κανείς να είναι μέλος της ομάδας, ούτε να συνεχίσει τη θεραπεία Διαλεκτικής Συμπεριφορικής προσέγγισης με τον ίδιο ατομικό θεραπευτή, τουλάχιστον για ένα χρονικό διάστημα. Μετά το πέρας του διαστήματος αυτού μπορεί να συζητηθούν οι όροι επανεισαγωγής στο πρόγραμμα.


Είναι σημαντικό να γνωρίζει κανείς πως δεν υπάρχει κάποια αποδεκτή αιτία που να μπορεί να οδηγήσει στην απαλλαγή από τον κανόνα αυτό, παρόλο που υπάρχουν λογικοί, δικαιολογημένοι και κατανοητοί λόγοι για τους οποίους δεν μπορεί κάποιος να εμφανιστεί. Από πλευράς μας υποσχόμαστε να βοηθήσουμε όσο μπορούμε προκειμένου να μην χρειαστεί να απουσιάσει κανείς.



324de49679acdbf5e79ed113ce368bb8
Τι μπορώ να κάνω αν δεν συμπαθώ τους εκπαιδευτές της ομάδας;
mitella.gr
2021.17
Ακόμη κι αν πιστεύει κάποιος πως ένας συγκεκριμένος εκπαιδευτής δεν είναι συμπαθής, θεωρούμε πως παρόλα αυτά μπορεί να βοηθήσει το άτομο να μάθει νέα πράγματα, να εξασκηθεί και να βοηθήσει στη γενίκευση των δεξιοτήτων στα διάφορα πλαίσια. Το πιστεύουμε αυτό διότι, παρόλο που είμαστε διαφορετικοί άνθρωποι, δουλεύουμε όλοι με τις ίδιες αρχές και μεθόδους που επιβάλλει το μοντέλο της θεραπείας αυτής και συνεπώς χρησιμοποιούμε τα ίδια εργαλεία, άσχετα με το αν προκαλείται συμπάθεια στο άτομο ή όχι.



f4162329336be05a102425ff62576f3f
Τι να κάνω αν δεν συμπαθώ τα υπόλοιπα μέλη της ομάδας;
mitella.gr
2021.17
Συνήθως τα μέλη βρίσκουν τουλάχιστον άλλο ένα μέλος της ομάδας το οποίο δεν συμπαθούν ή το οποίο νιώθουν πως δεν μπορούν να συμπονέσουν. Αυτό το βλέπουμε ως μια μεγάλη ευκαιρία να μάθει κανείς όχι μόνο πώς να αντέχει να βρίσκεται μαζί με ανθρώπους που δεν συμπαθεί, αλλά και ως μια πολύ καλή εξάσκηση ώστε να μάθει να παρατηρεί τα όριά του και να έχει αποτελεσματικές διαπροσωπικές αλληλεπιδράσεις.



de9f3ac36fad0810140e66311811321c
Έχω ακούσει ανθρώπους να μου λένε πως δεν θέλω αρκετά να βοηθηθώ ή πως είμαι τεμπέλης/α. Θα ακούσω τέτοια πράγματα από την ομάδα;
mitella.gr
2021.17
Όχι. Στην ομάδα υπάρχουν οι ακόλουθες πεποιθήσεις για τα μέλη:


* Οι άνθρωποι κάνουν ήδη το καλύτερο που μπορούν (με βάση τις δεξιότητές που διαθέτουν, τη βιολογία τους, αλλά και τις εμπειρίες του παρελθόντος).
* Θέλουν να βελτιωθούν.
* Οι ζωές πολλών ανθρώπων είναι δυσβάσταχτες έτσι όπως τις βιώνουν την παρούσα στιγμή.
* Ορισμένες φορές οι άνθρωποι χρειάζεται να καταφέρουν ακόμη περισσότερα πράγματα, να προσπαθήσουν περισσότερο και να κινητοποιηθούν προς την αλλαγή.
* Οι άνθρωποι πρέπει να μάθουν νέες συμπεριφορές σε όλα τα πλαίσια.
* Δεν μπορεί να θεωρηθεί πως ένα άτομο απέτυχε στη θεραπεία του.



7f1d5a58bde920123903091fcfb5af3a
Ποια είναι η πολιτική απορρήτου για την ομάδα;
mitella.gr
2021.17
**Πολιτική Απορρήτου**


Οι εκπαιδευτές και τα μέλη της ομάδας δεσμεύονται από κοινού να διατηρήσουν το απόρρητο των ονομάτων και των πληροφοριών που δίνονται από τους υπόλοιπους μέσα στην ομάδα.


